Afgesonder, nie afgesny | Netwerk24
Afgesonder, nie afgesny
Deur Dr. Hannes De Kock 08 April 2020 06:02
Aan die kruis uiter Jesus sewe kruiswoorde. Die een wat altyd vir my uitstaan, is die vierde hiervan wat ons in Matteus 27:46 vind.
Teen drie-uur het Jesus hard uitgeroep: “Eli, Eli, lemá sabagtani?” Dit is: My God, my God, waarom het U My verlaat?
Gedurende hierdie grendelstaat wat ons tans beleef, kan die gevoel so maklik ontstaan dat ons alléén is.
Weg van my familie en vriende.
Toegesluit in my huis.
Die ergste van alles is daardie gevoel dat God my ook verlaat het.
Hoe meer die gevalle van Covid-19 oor die wêreld heen toeneem, hoe meer kom die gevoel en vrees na vore dat God sy skepping verlaat het en sy skepsels aan hul eie noodlottige lot oorgelaat het.
Hierdie woorde van Jesus aan die kruis kom sê vir my: As jy vandag seer het, of as jy voel asof God jou verlaat het, as jy verwerp, vergete of weggegooi voel, is daar vir jou ’n troos. Jesus was ook daar. Hy weet presies waardeur jy gaan en in watter diep, donker gat jy jou bevind. Hy is daar saam met jou. Hy staan nie los van jou lyding nie.
En daarmee saam kom bevestig dit ook vir ons: Nooit kan ons sonder God se teenwoordigheid wees nie.